CELEX: 32015D2280
Language: ro
Date: 2015-12-07 00:00:00
Title: Decizia de punere în aplicare (UE) 2015/2280 a Comisiei din 7 decembrie 2015 privind aprobarea alternatorului eficient DENSO ca tehnologie inovatoare pentru reducerea emisiilor de CO2 generate de autoturisme, în temeiul Regulamentului (CE) nr. 443/2009 al Parlamentului European și al Consiliului (Text cu relevanță pentru SEE)

8.12.2015   
            
            
               RO
            
            
               Jurnalul Oficial al Uniunii Europene
            
            
               L 322/64
            
         DECIZIA DE PUNERE ÎN APLICARE (UE) 2015/2280 A COMISIEI
   din 7 decembrie 2015
   privind aprobarea alternatorului eficient DENSO ca tehnologie inovatoare pentru reducerea emisiilor de CO2 generate de autoturisme, în temeiul Regulamentului (CE) nr. 443/2009 al Parlamentului European și al Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 443/2009 al Parlamentului European și al Consiliului din 23 aprilie 2009 de stabilire a standardelor de performanță privind emisiile pentru autoturismele noi, ca parte a abordării integrate a Comunității de a reduce emisiile de CO2 generate de vehiculele ușoare (1), în special articolul 12 alineatul (4),
   întrucât:
   
               (1)
            
            
               La 10 martie 2015, furnizorul DENSO Corporation („solicitantul”) a depus o cerere pentru aprobarea celei de a doua tehnologii inovatoare ale sale: alternatorul eficient DENSO pentru intensități ale curentului debitat cuprinse între 100 A și 250 A. S-a evaluat dacă cererea este completă, în conformitate cu articolul 4 din Regulamentul de punere în aplicare (UE) nr. 725/2011 al Comisiei (2). Cererea a fost considerată completă, iar perioada de care dispune Comisia pentru a evalua cererea a început la 11 martie 2015, respectiv ziua următoare datei primirii oficiale a informațiilor complete.
            
         
               (2)
            
            
               Cererea a fost evaluată în conformitate cu articolul 12 din Regulamentul (CE) nr. 443/2009, cu Regulamentul de punere în aplicare (UE) nr. 725/2011 și cu Orientările tehnice pentru elaborarea cererilor de aprobare a tehnologiilor inovatoare în temeiul Regulamentului (CE) nr. 443/2009 („Orientările tehnice”, versiunea din luna februarie 2013) (3). Informațiile furnizate în cerere demonstrează că se pare că au fost îndeplinite condițiile și criteriile menționate la articolul 12 din Regulamentul (CE) nr. 443/2009 și la articolele 2 și 4 din Regulamentul de punere în aplicare (UE) nr. 725/2011.
            
         
               (3)
            
            
               Solicitantul a demonstrat că, în ceea ce privește utilizarea alternatorului de înaltă eficiență de tipul celui descris în cererea în cauză, nu s-a depășit procentul de 3 % din autoturismele noi înmatriculate în anul de referință 2009.
            
         
               (4)
            
            
               Pentru a determina cu cât se vor reduce emisiile de CO2 ca urmare a montării acestei tehnologii inovatoare pe vehicule, este necesar să se definească vehiculul de referință cu care ar trebui comparată eficiența vehiculului echipat cu tehnologia inovatoare, în conformitate cu articolele 5 și 8 din Regulamentul de punere în aplicare (UE) nr. 725/2011. În cazul în care tehnologia inovatoare se montează pe un nou tip de vehicul, este oportun să se considere că un alternator cu o eficiență de 67 % este o tehnologie de referință adecvată. În cazul în care alternatorul eficient DENSO se montează pe un tip de vehicul existent, tehnologia de referință ar trebui să fie alternatorul celei mai recente versiuni a tipului respectiv introdus pe piață.
            
         
               (5)
            
            
               Solicitantul a furnizat o metodologie de testare a reducerii emisiilor de CO2, care include formule consecvente cu formulele descrise în Orientările tehnice pentru abordarea simplificată a alternatoarelor eficiente. Comisia consideră că metodologia de testare va furniza rezultate verificabile, repetabile și comparabile și că această metodologie poate să demonstreze, în mod realist și pe baza unor date statistice fiabile, beneficiile tehnologiei inovatoare în materie de reducere a emisiilor de CO2, în conformitate cu articolul 6 din Regulamentul de punere în aplicare (UE) nr. 725/2011.
            
         
               (6)
            
            
               Întrucât metodologia de testare a solicitantului și formulele prezentate de acesta pentru calcularea reducerii emisiilor de CO2 sunt identice în toate privințele cu metodologia specificată în anexa la Decizia de punere în aplicare 2013/341/UE a Comisiei (4), din motive de coerență, este oportun să se utilizeze metodologia prevăzută în Decizia de punere în aplicare 2013/341/UE pentru a determina cu cât s-au redus emisiile de CO2 datorită utilizării alternatorului eficient DENSO.
            
         
               (7)
            
            
               În acest context, Comisia consideră că solicitantul a demonstrat în mod satisfăcător faptul că reducerea emisiilor obținută datorită tehnologiei inovatoare este de cel puțin 1 g CO2/km.
            
         
               (8)
            
            
               Reducerile de emisii realizate cu ajutorul tehnologiei inovatoare pot fi parțial demonstrate în cadrul ciclului de încercare standard și reducerile de emisii totale finale care urmează a fi certificate ar trebui, prin urmare, să fie determinate în conformitate cu articolul 8 alineatul (2) al doilea paragraf din Regulamentul de punere în aplicare (UE) nr. 725/2011.
            
         
               (9)
            
            
               Raportul de verificare a fost elaborat de Agenția de Certificare a Vehiculelor (ACV), un organism independent și certificat, și confirmă constatările prezentate în cerere.
            
         
               (10)
            
            
               Prin urmare, nu ar trebui ridicate obiecții în ceea ce privește aprobarea tehnologiei inovatoare în cauză.
            
         
               (11)
            
            
               În scopul stabilirii codului general al ecoinovației care trebuie utilizat în documentația relevantă de omologare de tip în conformitate cu anexele I, VIII și IX la Directiva 2007/46/CE a Parlamentului European și a Consiliului (5), ar trebui să se precizeze codul individual care trebuie utilizat pentru tehnologia inovatoare aprobată prin prezenta decizie de punere în aplicare.
            
         
               (12)
            
            
               Orice producător care dorește să beneficieze de o reducere a emisiilor sale specifice medii de CO2 pentru a-și îndeplini obiectivul specific în materie de reducere a emisiilor cu ajutorul reducerilor de emisii de CO2 obținute prin utilizarea tehnologiei inovatoare aprobate prin prezenta decizie ar trebui, în conformitate cu articolul 11 alineatul (1) din Regulamentul de punere în aplicare (UE) nr. 725/2011, să menționeze prezenta decizie în cererea sa de acordare a unui certificat de omologare CE de tip pentru vehiculele respective,
            
         ADOPTĂ PREZENTA DECIZIE:
   Articolul 1
   (1)   Se aprobă ca tehnologie inovatoare, în sensul articolului 12 din Regulamentul (CE) nr. 443/2009, alternatorul eficient DENSO pentru intensități ale curentului debitat cuprinse între 100 A și 250 A, destinat utilizării în vehiculele din categoria M1.
   (2)   Reducerea emisiilor de CO2 obținută prin utilizarea alternatorului menționat la alineatul (1) se determină utilizând metodologia stabilită în anexa la Decizia de punere în aplicare 2013/341/UE.
   (3)   În conformitate cu articolul 11 alineatul (2) al doilea paragraf din Regulamentul de punere în aplicare (UE) nr. 725/2011, reducerea emisiilor de CO2 determinată în conformitate cu alineatul (2) al prezentului articol poate fi certificată și înscrisă în certificatul de conformitate și în documentația relevantă de omologare de tip specificată în anexele I, VIII și IX la Directiva 2007/46/CE numai dacă aceasta respectă pragul precizat la articolul 9 alineatul (1) din Regulamentul de punere în aplicare (UE) nr. 725/2011.
   (4)   Codul individual al ecoinovației utilizat pentru tehnologia inovatoare aprobată prin prezenta decizie, care trebuie înscris în documentația privind omologarea de tip, este „14”.
   Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 7 decembrie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 140, 5.6.2009, p. 1.
   
      (2)  Regulamentul de punere în aplicare (UE) nr. 725/2011 al Comisiei din 25 iulie 2011 de stabilire a unei proceduri de aprobare și de certificare a tehnologiilor inovatoare care contribuie la reducerea emisiilor de CO2 generate de automobile, în temeiul Regulamentului (CE) nr. 443/2009 al Parlamentului European și al Consiliului (JO L 194, 26.7.2011, p. 19).
   
      (3)  https://circabc.europa.eu/d/a/workspace/SpacesStore/42c4a33e-6fd7-44aa-adac-f28620bd436f/Technical%20Guidelines%20February%202013.pdf
   
      (4)  Decizia de punere în aplicare 2013/341/UE a Comisiei din 27 iunie 2013 de aprobare a alternatorului Valeo Efficient Generation Alternator ca tehnologie inovatoare pentru reducerea emisiilor de CO2 generate de autoturisme, în temeiul Regulamentului (CE) nr. 443/2009 al Parlamentului European și al Consiliului (JO L 179, 29.6.2013, p. 98).
   
      (5)  Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (Directivă-cadru) (JO L 263, 9.10.2007, p. 1).